KIRJALLINEN KYSYMYS E-1532/02 esittäjä(t): Giovanni Pittella (PSE) neuvostolle. Kaksikielisyyden kieltävä laki Hessenin osavaltiossa.



Virallinen lehti nro 309 E , 12/12/2002 s. 0132 - 0132



KIRJALLINEN KYSYMYS E-1532/02 esittäjä(t): Giovanni Pittella (PSE) neuvostolle (3. kesäkuuta 2002) Aihe: Kaksikielisyyden kieltävä laki Hessenin osavaltiossa - Hessenin osavaltiossa Saksassa on voimassa koulujen laatukriteerejä koskeva laki, jonka SPD:n ja vihreiden hallitus hyväksyi 17. kesäkuuta 1992. Kyseinen hallitus pyrki tuolloin muun muassa edistämään kaksikielisyyttä. - Äskettäin ehdotettiin uutta lakia, jolla on tarkoitus käytännössä kieltää ulkomaalaisilta lapsilta oikeus säilyttää oma äidinkielensä ja jossa lasten äidinkieltä ja mahdollista kaksikielisyyttä ei nähdä arvokkaana voimavarana. - Vaikka luotettavat tutkimukset osoittavat, että oman kielen ja kulttuurin säilyttäminen on olennaisen tärkeää persoonallisuuden kehitykselle ja yhteiskuntaan sopeutumiselle, Hessenin hallitus haluaa sysätä taloudellisen vastuun kyseisestä asiasta siirtolaisten lähtömaille. Konsulaatit joutuisivat vastaaman huomattavista kuluista ja järjestelyistä, ja lisäksi kielen arvostus laskisi ja kielikysymyksen oikeudellinen painoarvo heikkenisi kouluissa. - Ministeripresidentti Koch totesi hallituksen 26. marraskuuta 2001 Wiesbadenissa järjestämässä kokouksessa, jossa käsiteltiin Hessenin siirtolaisten sopeutumista ja mahdollisuuksia, että olemme Saksassa. Täällä on vain yksi kieli, joka on saksa. Ulkomaalaiset perheet voivat puhua kotonaan mitä kieltä haluavat, mutta kaduilla ja kouluissa puhutaan vain saksaa. Se on ainoa tie sopeutumiseen. - Uusi laki aiheuttaisi vakavia ongelmia, sillä lasten olisi koulun aloittaessaan osattava saksaa, ja ulkomaalaiset vanhemmat olisivat vastuussa siitä, jos lapset eivät oppisi kieltä kunnolla. Siirtolaisperheillä ei kuitenkaan yleensä ole varaa maksaa kielikursseja. - Kaiken lisäksi kyseinen lakialoite on vastoin 7. heinäkuuta 1977 annettua direktiiviä 77/486/ETY, Euroopan unionin perusoikeuskirjaa ja Euroopan ihmisoikeusyleissopimusta. Voisiko neuvosto ryhtyä kaikkiin mahdollisiin toimiin, jotta voidaan estää edellä mainitun lain hyväksyminen, koska se olisi selvästi ristiriidassa yhteisön lainsäädännön ja jopa Saksan perustuslain kanssa ja koska siitä tulisi pitkällinen juridinen ja poliittinen kiistakysymys? Vastaus (8. lokakuuta 2002) Neuvosto haluaa huomauttaa, ettei se kommentoi jäsenvaltioiden lakiesityksiä. Siirtotyöläisten lasten opetuksesta 25. heinäkuuta 1977 annetun neuvoston direktiivin(1) noudattamisen osalta todettakoon, että on Euroopan komission tehtävä varmistaa, että EY:n perustamissopimuksen 211 artiklan mukaisesti tämän sopimuksen määräyksiä sekä toimielinten sen nojalla antamia säännöksiä ja määräyksiä noudatetaan . Neuvosto haluaa muistuttaa, että kyseisen direktiivin säännöksiä on tarkasteltava yhdessä EY:n perustamissopimuksen 149 artiklan 1 kohdan kanssa, jossa todetaan, että Yhteisö myötävaikuttaa korkealaatuisen koulutuksen kehittämiseen rohkaisemalla jäsenvaltioiden välistä yhteistyötä sekä tarvittaessa tukemalla ja täydentämällä jäsenvaltioiden toimintaa pitäen täysin arvossa jäsenvaltioiden vastuuta opetuksen sisällöstä ja koulutusjärjestelmän järjestämisestä sekä niiden sivistyksellistä ja kielellistä monimuotoisuutta. (1) EYVL L 199, 6.8.1977.